Il-Kunsill adotta regoli ġodda, bi qbil mal-Parlament Ewropew u l-Kummissjoni, biex jiżgura rappreżentazzjoni trasparenti u etika tal-interessi. Il-qafas konġunt il-ġdid jespandi l-ambitu tar-reġistru eżistenti u jintroduċi r-reġistrazzjoni ta' rappreżentanti ta' gruppi ta' interess fir-reġistru ta' trasparenza bħala prerekwiżit għal ċerti attivitajiet koperti mill-Ftehim Interistituzzjonali, bħal dawk immirati lejn l-influwenzar tal-politika, il-leġiżlazzjoni jew it-teħid ta' deċiżjonijiet fir-relazzjonijiet ma' kwalunkwe waħda mit-tliet istituzzjonijiet. It-trasparenza u r-responsabbiltà huma essenzjali biex tinżamm il-fiduċja taċ-ċittadini tal-Unjoni fil-leġittimità tat-teħid tad-deċiżjonijiet politiċi u leġiżlattivi fl-Unjoni. Is-sħubija fir-reġistru ta' trasparenza hija impenn ċar ġdid mill-Kunsill favur dawn il-valuri. Ana Paula Zacarias, Segretarju tal-Istat għall-Affarijiet Ewropej tal-Portugall Kull waħda mill-istituzzjonijiet firmatarji wiegħdet li tapplika l-qafas konġunt definit fil-Ftehim Interistituzzjonali, b'kont meħud tar-rwol speċifiku tagħhom, u ser tkun tista' tadotta miżuri ta' trasparenza komplementari. F'dan il-kuntest, il-Kunsill adotta deċiżjoni dwar ir-regolamentazzjoni tal-kuntatti bejn is-Segretarjat Ġenerali tal-Kunsill u r-rappreżentanti ta' gruppi ta' interess, bħala parti mill-pakkett innegozjat. Din id-deċiżjoni tinkludi regoli ġodda, li r-rappreżentanti ta' gruppi ta' interess iridu jinkitbu minn qabel fir-reġistru tal-laqgħat biex jieħdu sehem f'laqgħat ma' persunal superjuri tas-Segretarjat tal-Kunsill, kif ukoll f'laqgħat ta' informazzjoni tematiċi u f'attivitajiet pubbliċi organizzati mis-Segretarjat Ġenerali u biex jiksbu aċċess għall-bini tal-Kunsill. Il-passi li jmiss Fl-20 ta' Mejju, it-tliet istituzzjonijiet ser jiffirmaw il-Ftehim Interistituzzjonali u d-dikjarazzjoni politika konġunta li takkumpanjah. It-testi mbagħad jiġu ppubblikati f' Il-Ġurnal Uffiċjali tal-UE u mistennija jidħlu fis-seħħ fil-bidu ta' Lulju. Kuntest Fl-2016, il-Kummissjoni ppreżentat il-proposta tagħha għal Ftehim Interistituzzjonali ġdid dwar Reġistru ta' Trasparenza obbligatorju għal rappreżentanti ta' gruppi ta' interess li jkopri l-Parlament, il-Kunsill u l-Kummissjoni. Mill-2011 'l hawn, il-Parlament u l-Kummissjoni flimkien operaw reġistru pubbliku għar-rappreżentanti ta' gruppi ta' interess. Il-Kunsill ilu osservatur mill-2014. Ftehim Interistituzzjonali bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar reġistru ta' trasparenza obbligatorju Dikjarazzjoni politika tat-tliet istituzzjonijiet Deċiżjoni tal-Kunsill dwar ir-regolamentazzjoni tal-kuntatti bejn is-Segretarjat Ġenerali tal-Kunsill u rappreżentanti ta' gruppi ta' interess Reġistru ta' Trasparenza Ara l-paġna tal-laqgħa